丁氏東嶼書房
作者：葉適
朝代：宋

paragraphs: 朝納櫺上光，千帙亂抽翻。
夜挑窗下明，一字究本源。
舊師蚤傳習，新友晚聞見。
隣里疎聚頭，江海勤會面。
勿愛好鳥羽，勿玩芳樹林。
書亦且置之，獨自觀此心。
茫茫未生前，寂寂已死後。
萬變隨雲浮，朗月住中彀。
何物粲陳列，所從定何時。
孔顔雖去遠，聞道命如絲。
白屋無怨難，朱門不驕易。
每留先人樸，不忝素士志。
鴈蕩裊長麓，南北峙兩門。
委和被多稼，永祚延餘昆。
紅綠脩岸容，冰雪浄空界。
蕙轉蘭亦回，誰賦書房外。